Experiență de neuitat pentru antrenorii de la Atletico Bacău, Gabriel Vârlan, Dragoș Vasilache și Eduard Chiruță.
Aceștia s-au deplasat săptămâna trecută în Italia, acolo unde au luat parte la toate antrenamentele grupelor de juniori ale lui Internazionale Milano, de la U9 la U19. Zi de zi, cei trei au purtat discuții cu fostul mare internațional român, Cristi Chivu, antrenorul echipei Primavera al lui Inter.
Acesta le-a împărtășit celor trei tehnicieni băcăuani o parte din secretele sale profesionale și a abordat mai multe teme tactice folosite în fotbalul italian. Totodată, Chivu le-a oferit oaspeților săi de la Atletico Bacău și un tricou cu autograf.
"Inter Milano are o academie bine dezvoltată, inclusiv la nivelul de bază, pentru segmentul dedicat fotbalului de masă, între categoriile de vârsă U9 și U14. Au un program educațional pe toate componentele sportive și extra-sportive. Deviza lor este: «Pregătim în primul rând personalități, apoi fotbaliști».
Acest motto spune totul despre felul în care Inter pune accentul pe dezvoltarea micilor fotbaliști. Ulterior, după vârsta de 15 ani, încep să se îndrepte și către activitatea de performanță", a declarat Gabriel Vârlan.
Pe lângă antrenamentele la care au asistat zilnic, cei trei antrenori băcăuani au avut ocazia de a vedea partida din Seria A dintre Inter și Genoa, dar și jocul echipei antrenate de Cristi Chivu, Inter Primavera, contra omologilor de la Juventus Torino.